《贺新凉 题宗友石小影》
清代·郑兰孙

一幅云蓝纸。写少文、悠然独立，胸襟如此。蜗角蝇头何所计，世态任它非是。

又岂羡、等闲青紫。李杜文章欧柳笔，擅词坛、风雅闻遐迩。

清名盛，久倾耳。

杖乡时节居乡里。享林泉、优游清福，有谁能此。松柏岁寒姿益茂，鹤算频添无巳。

好闭户、闲研经史。酒盏诗筒俗尘远，更轻衫、羽扇传神似。

寿者相，共瞻视。

作者简介：郑兰孙，字娱清，钱唐人。扬州府经历仁和徐鸿谟室，琪母。